google/wiki40b huggingface dataset:
Peleg

Peleg (hebraisk: פֶּלֶג – Pǽlæḡ, i pausa פָּלֶג – Pā́læḡ; gresk: Φάλεκ – Phálek) er i Første Mosebok en stamfar til Abraham. Han var sønnesønn av Sjelah, sønn av Eber, bror av Joktan, far til Re'u og tipptippoldefar til Abraham.
Det var på Pelegs tid at jorden ble delt opp, ifølge 1 Mos 10,25.
Oslo bokfestival

Oslo bokfestival var en norsk bokfestival. Festivalen ble arrangert for første gang 17. – 19. september 2010, og er ikke blitt arrangert siden 2017. På programmet var over 180 forfattere med på mer enn 200 arrangementer. Festivalens hovedarenaer var i Spikersuppa i Oslo sentrum og i Operabygget. Til sammen foregikk programmet på mer enn 20 scener på 15 arenaer.
Oslo bokfestival var resultatet av at forlag, bokhandlere og bokklubber slo seg sammen om å lage én felles festival. Formelle arrangører av festivalen var Den norske Forleggerforening og Den Norske Bokhandlerforening.
Norway India Chamber of Commerce and Industry

Norway India Chamber of Commerce and Industry, forkortet NICCI, er et medlemsstyrt handelskammer som ble stiftet i Oslo i 2006. Handelskammeret arbeider for å utvikle og fordype næringslivssamarbeidet mellom India og Norge. virksomheter i begge land er medlemmer, så som DNB, Statkraft, L&T, TCS og Jotun, samt en rekke advokat-, revisjons- og rådgivningsfirmaer. Organisasjonen har mer enn 60 medlemmer, og de fleste finnes blant små og mellomstore bedrifter. 
Medlemskontingenten varierer fra virksomhet til virksomhet. Handelskammeret operer med tre medlemskategorier: Privatperson, SME eller stort selskap. 
Styreleder for Norway India Chamber of Commerce and Industry er Maja Vikan. 
I september 2014 åpnet den indiske presidenten, Pranab Mukherjee, en konferanse om norsk-indisk samarbeid i Næringslivets Hus (NHO) hvor NICCI var samarbeidspartner sammen med FICCI, ASSOCHAM og CII.
Skrådelt

Skrådelt (en skrådeling) er en oppdeling av en skjoldflate eller et felt i et våpenskjold, der delingen går fra det ene øvre hjørnet og ned til det motsatte nedre hjørnet.
Skrådeling forekommer i våpenskjold helt fra heraldikkens eldste tid i middelalderen, i alle land med europeisk heraldikk og i både offentlige og private våpen.
Kommunevåpenet til Rana fra 1965 er (heraldisk) venstre skrådelt av grønt og gull, som symboliserer skog og mineraler. Skjoldet til Ørland kommune fra 1979, er også venstre skrådelt, men av sølv og svart. Ørlands våpen er hentet fra slektsvåpenet til den utdødde, såkalte «yngre» Rømer-ætten som i middelalderen eide Austråt i Ørland.
Skrådeling kan gjøres ved hjelp av de heraldiske snittene, for eksempel Sør-Varangers kommunevåpen som er skrådelt av gull og rødt ved tretunget flammesnitt. Skrådeling i to felt kan også gjøres med en skråbjelke.
Flere norske slektsvåpen har skrådeling, blant annet i slektene Fougner, Irgens, Kolderup og Weidemann. Skjoldene i slektsvåpnene til Bassøe, Fleischer, Hertzberg med flere, er skrådelt fra heraldisk venstre.
Skrådelt skiller seg fra delt som er en vannrett deling, og kløvd som er en loddrett deling.
Sivfly

Utseende

Et ganske lite (vingespenn 22 – 25 mm) og spinkelt nattfly. Kroppen og forvingen er vanligvis ensfarget lysgrå eller lyst brunlige, forvingen kan være lysere ved framkanten og ha mørkere lengdestreker. Bakvingen er gråhvit.

Levevis

Arten har larver som utvikler seg inne i strået på ulike siv (Juncus spp.). De voksne sommerfuglene flyr i juli – august.

Utbredelse

Den er utbredt i Vest-Europa. I Norge er den bare funnet ved Kristiansand.
Donghai (Lianyungang)

Donghai (kinesisk: 东海县; pinyin: Dōnghǎi Xiàn) er et fylke i provinsen Jiangsu i Folkerepublikken Kina. Det ligger innen byprefekturet Lianyungang.
I 1999 hadde fylket et folketall på 1 100 047.
Langesundsfjorden Kystlag

Langesundsfjorden kystlag er en interesseforening i Langesund. Foreningen har over 100 medlemmer (2009) og ble opprettet i 2002. Kystlaget driver Langøytangen fyr med blant annet overnattingstilbud, og Norges eldste redningsskøyte, RS «Langesund». Redningsskøyten drives av kystlaget for en gruppe eiere. I begynnelsen av september arrangerer laget hvert år Kystkulturuka.
Vejle stadion

Historie

I mer enn 20 år har der vært mange planer for et nytt anlegg i byen. Det har vært planer om renovering av det gamle stadionet, eller et nytt stadion et helt annet sted i byen. 
Kapasiteter fra 10 000 til 17 000 ble nevnt. I 2004 ble det endelig besluttet å bygge et nytt stadion ved siden av det gamle i Nørreskoven, og etter en del forsinkelser kunne arbeidet endelig gå i gang på slutten av 2006.
Stadionanlegget har en total kapasitet på 10 400, fordelt på 4 tribuner og to hjørner. Det er 7500 sitteplasser fordelt på de 4 tribunene. Vejle Stadion er et moderne stadion som oppfyller alle krav fra UEFA med hensyn til avvikling av kamper i UEFAs regi. Eneste hindringen er belysningen, som kun leverer 1000 lux. 
Det nye stadionet ble et stort løft med hensyn til fasiliteter. Det er bygget moderne VIP-fasiliteter, klubblokaler og to store kontortårn på de to nordlige endene. 
Det gamle anlegget består, og blir hjemmebane for andre lag i klubben.  
Vejle Kommune kjøpte rettighetene til stadionnavnet, som frem til 2010 kommer til å hete Vejle Stadion.
Den første kampen på det nye stadionet ble en kamp mot FC Midtjylland 9. mars 2008, hvor VB tapte 2-1.
Tilskuerrekorden ble satt den 14. september 2008 i en kamp mot Brøndby IF, med 10 092 tilskuere.
Machaerotidae

Utseende

Middelsstore, tettbygde, hvelvede sikader. Underfamilien Enderleiniinae ligner på medlemmene i familien Cercopidae, men er noe høyere hvelvet, mens Machaerotinae ofte har tornlignende utvekster på scutellum og ligner sterkt på hornsikader (Membracidae). Kroppen er glatt uten påfallende hår men med tydelig punktering. På farge er de grønne, brunlige eller mørke, noen arter er påfallende tofargede med lysgrønt hode og pronotum og mørkbrun bakkropp og vinger. Hodet er stort, bredt og avrundet, fasettøynene er store og stikker ikke ut fra hodets omriss, antennene ganske små og korte. Forvingene er membranøse med en tynnere ytterkant, gjennomsiktige med et markert årenett, som oftest fargede. De holdes taklagt over kroppen. Beina er korte og kraftige, bakbeina utviklet for hopping.

Levevis

Nymfene lever av sevje som de suger fra ulike busker og løvtrær. Nymfen holder til inne i et karakteristisk rør som den har skilt ut, som er mer eller mindre snodd rundt en kvist av næringsplanten. Man har regnet med at dette harde røret besto av minst 75 % kalk, men nyere undersøkelser tyder på at mesteparten av innholdet er organiske stoffer som blir harde i kontakt med luften. Røret er fylt av et klart sekret men dette er ikke pisket til skum som hos andre skumsikader. Sekretet blir utsondret i sammenheng med nymfens hudskifter. Machaerotidae er stort sett ikke regnet som betydelige skadedyr men noen arter kan spre virus til busker og trær. Dette har vært et problem ved dyrking av kryddernellik på Sumatra.

Utbredelse

Denne familien har sitt tyngdepunkt i Australia og Indonesia, men den finnes også på Filippinene, i Kina, Japan, India og i Afrika.
Det rumenske akademi

Historie

Akademiet ble stiftet den 1. april 1866 etter et initiativ fra Constantin Alexandru Rosetti (1816–1885). Det opprinnelige navnet på akademiet var Societatea Literară Română («Det rumenske litteraturselskapet»).
Stiftelsesdokumentet ble undertegnet av Vasile Alecsandri, Vincențiu Babeș, George Bariț, Ioan D. Caragiani, Timotei Cipariu, Dimitrie Cozacovici, Ambrosiu Dimitrovici, Ștefan Gonata, Alexandru Hâjdău, Ion Heliade-Rădulescu (akademiets første preses), Iosif Hodoșiu, Alexandru Hurmuzaki, Nicolae C. Ionescu, August Treboniu Laurian, Titu Maiorescu, I. C. Massim, Andrei Mocioni, Gavriil Munteanu, Costache Negruzzi, Alexandru Roman, C.A. Rosetti, Ion G. Sbiera, Constantin Stamati, Ioan Străjescu og V. A. Urechia. 
Navnet ble i 1867 forandret til Societatea Academică Romînă og i 1879 til Academia Română.
Etter 1948 måtte akademiet skifte navn til Academia Republicii Populare Române («Folkerepublikken Romanias akademi»), senere til în Academia Republicii Socialiste România («Den sosialistiske republikk Romanias akademi»). Samtidig ble over 100 medlemmer ekskludert. I perioden 1948-1989, under det kommunistiske diktatur, ble tildelingen av akademimedlem-tittelen et politisk instrument, og kriteriet for vitenskapelig lærdom ble ofte komplettert eller til og med erstattet av «sunt opphav» eller «kommunistpartifortjenester». Et eksempel er at både diktator Nicolae Ceaușescu og hans kone Elena Ceaușescu ble tatt opp som akademimedlemmer.
Makaria

Datter av Herakles

I Skuespillet Heraklidene er Makaria datter av den mytologiske heltefiguren Herakles Kong Eurysthevs fortsatte i dette stykket sin forfølgelse av Herakles’ barn. Makaria flyktet med sine søsken og farens venn Iolaos til Athen hvor de kom under beskyttelse av kong Demofon.
Eurysthevs marsjerte med sin hær mot Athen og truet med krig dersom ikke Demofon utleverte Herakles’ barn. Demofon nektet, men et orakel sa at Athen bare kunne vinne dersom de ofret en høybåren kvinne til Persefone, underverdenens gudinne. Da Makaria fikk vite dette valgte hun å ofre seg selv for å redde sine søsken og Athen. Athenerne hyllet henne med en overdådig begravelse, og kilden hvor hun døde ble oppkalt etter henne, den makariske kilde.

Gudinnen

En gudinne ved navn Makaria er omtalt i Suda. Hun synes å ha vært gudinne for den «velsignede død»
Talsmann (bok)

Talsmann er tittelen på en selvbiografisk sakprosabok skrevet av den pakistansk-norske kjendisadvokaten Abid Raja. Boka kom ut på Aschehoug forlag i 2008.
Raja gir i boka et personlig bilde av sitt møte med religiøs fundamentalisme, rasisme, arrangerte ekteskap, undertrykking av kvinner, barneoppdragelse, norskopplæring og utfordringene som knytter seg til å være muslim i Vesten.
Alf Mjøen

Familie

Alf Mjøen var sønn av statsagronom, brukseier Nils Hansen (1824–1904) og Augusta Mjøen (1834–1924). Moren hadde før ekteskapet med Nils Hansen vært hemmelig forlovet med Bjørnstjerne Bjørnson (1832–1910). Nils og Augusta bodde på nedre Gjøvik gård. Augusta var lensmannsdatter fra Oppdal.   
Alf Mjøen var bror av rasebiologen Jon Alfred Mjøen, og dermed grandonkel av forfatteren Gerd Brantenberg. Brantenberg utga i 1996 romanen Augusta og Bjørnstjerne om forholdet mellom oldemoren og dikteren.  
En annen bror av Alf Mjøen var juristen og kritikeren Reidar Mjøen. Søsteren Inga Mjøen var gift med redaktør i Dagbladet 1907-1915 Hans Volckmar.

Militær karriere

Mjøen ble student i 1885. Han gikk inn i det militære i juli 1888 og ble utnevnt til premierløytnant i 1891. 1899-1900 tjenestegjorde han ved et infanteriregiment i Tyskland. I 1911 hadde han et militært stipend for å studere bruk av militære styrker i sivile og offentlige arbeider. Han steg hele tiden jevnt i gradene og ble utnevnt til oberstløytnant i 1924 og oberst i 1934. Samme år ble han utnevnt til generalkrigskommissær, en stilling han satt i til 1939.

Politiker

Mjøen var ordfører i Gjøvik 1902-1904, og hadde i tillegg en rekke andre kommunale verv. Han var stortingsmann for Totens krets 1912-1921, for Oppland fylke 1922-24 og 1928-1936. Hele tiden var han medlem av militærkomiteen, hvorav 12 år som formann. Han representerte først Venstre, men gikk senere over til Radikale folkeparti, også kjent som Arbeiderdemokratene. Dette partiet ble grunnlagt i 1912 av Johan Castberg, som også kom fra Gjøvik. I den siste perioden sin på Stortinget var han partiets eneste representant.
Mjøen var en farverik mann og populær mann, på 1930-tallet var han kjent som en Stortingets eneste «figur». Han var bombastisk og noe av en høvdingskikkelse, men var til tross for at han var offiser, lite konservativ og intolerant.

Gjøvik gård

Mjøen overtok Gjøvik gård etter faren i 1894. På gården anla han sagbruk og trevarefabrikk, i tillegg tillot han utstykket ca. 40 arbeiderbruk. Han skjenket i 1953 farsgården til Gjøvik kommune, til bruk som kultursenter for byen.
Fozil Musaev

Landslaget

Fozil Musaev spilte 21 landskamper for Usbekistans herrelandslag.
Superstjerne

Superstjerne er et musikkalbum med Superbarna, utgitt den 7. oktober 2011.
Megasoma cedrosum

Utseende

En stor (3-4 centimeter) og tung bille, en av de mindre artene i slekten Megasoma. Kroppen er svart, litt blank, forholdsvis kraftig punktert. Hannen har et kort, to-grenet horn (rettet framover) på hodet. På pronotum er det en skrått fremoverrettet pigg på hver side, og et kort horn i midten. Pronotum er nokså smalt ved forkanten, mindre enn en og en halv gang så bredt som hodet. Beina er lange og kraftige, leggene har to tenner på utsiden. Hunnen mangler horn i likhet med de fleste andre hornbiller.
Hannen er sparsomt kledt med virvlende, grå-gule hår, hunnen tilsynelatende naken på oversiden.

Levevis

Arten lever i tørre områder mellom 100-600 meter over havet. De voksne billene finnes gjerne på greiner av akasier (Acacia sp.), der de gnager på barken og drikker sevje. De er aktive om morgenen, men graver seg ned i bakken utover dagen da det blir svært varmt.

Utbredelse

Arten er utbredt i det nordvestlige Mexico (Baja California).
Trøndelag Flyavdeling

Trøndelag flyavdeling var en avdeling i Hærens flyvåpen under Nordenfjeldske Flyveavdeling fra 1914. Avdelingen ble oppsatt i nøytralitetsvernet på Værnes flystasjon i september 1939. Den bestod av en speiderving som ved utbruddet av 2. verdenskrig i 1940 hadde 9 Fokker C.V speiderfly. Avdelingen ble flyttet via Selbu til Aursunden da tyskerne angrep 9. april. Sjef for speidervingen i 1940 var Per Carlsson frem til 13. april. Ledelsen ble deretter overtatt av løytnant Wilhelm Mohr. På grunn av mangel på drivstoff ble avdelingen stort sett liggende uvirksom. Avdelingen ble oppløst 27. april 1940.
Ocean Cloud

Ocean Cloud er en sang av den britiske rockegruppa Marillion. Sangen var med på 2CD-utgaven av albumet Marbles fra 2004. Med en lengde på 17.58 i studioversjonen er Ocean Cloud den lengste sangen Marillion har spilt inn, med unntak av konsertinnspillinger og remikser. Teksten til sangen er skrevet av Steve Hogarth, mens musikken er skrevet av gruppa i fellesskap: Steve Hogarth, Mark Kelly, Ian Mosley, Steve Rothery og Pete Trewavas.
I tillegg til studioversjonen finnes Ocean Cloud på konsertalbumet Marbles by the Sea og konsert-DVD-ene Marbles on the Road og Somewhere in London, samt på flere halvoffisielle konsertopptak (utgitt av Marillion under betegnelsen «Front Row Club»).

Bakgrunnen

Den første inspirasjonen til sangen fikk Steve Hogarth da han hørte en nyhetssak om den britiske seileren Tony Bullimore som forulykket i uvær under en regatta i Sørishavet 5. januar 1997. Bullimore overlevde nesten uten mat i en luftlomme under den veltede seilbåten, og ble plukket opp av et redningshelikopter etter to dager.
Steve Hogarth søkte så på internett etter informasjon om havroing, og fant nettsiden til organisasjonen The Ocean Rowing Society. På nettsiden fant han historien om den relativt ukjente havroeren Don Allum, som var den første som rodde begge veier over Atlanterhavet. Under den tredje og siste atlanterhavskryssingen ble Allum overveldet av uvær, og ble slått ut av båten flere ganger. Han mistet all maten, og levde de siste to ukene på sjøvann og fiskeblod. Utenfor Irland ble båten hans slått fullstendig i stykker, men folk fra Dooagh på Achill Island var varslet om hans ankomst, og reddet ham i siste øyeblikk fra å drukne. Utslitt etter de enorme strabasene døde Don Allum fem år etter den siste turen, i 1992, bare 55 år gammel.
Hogarth kontaktet Don Allums fetter Geoff Allum, som hadde rodd sammen med ham på den første av de tre havkryssingene, og fikk tillatelse til å dedikere sangen til Don.
Steve Hogarth flettet også inn i sangen en episode der han selv som barn hadde blitt mobbet og kalt «svekling» («cream puff») av en lærer. Som underlag for sangteksten ligger også noen filosofiske betraktninger om det å bli eldre og se at verden endrer seg (ofte til det verre) mens en selv tilsynelatende ikke endrer seg, og at en med alderen ønsker å leve etter sine egne regler og vise at en fremdeles duger.
Moas Ark

Moas Ark er et norsk band som ble etablert i 1978 og spilte inn sitt første og eneste album, Jomfrutur på Stark/EMI i 1980. Gruppa gjenoppsto i 2003 med samme besetningen som rundt 1980; Bernt Gausen (gitar/vokal), Gisle Aarlott (gitar/vokal), Frank Kaspersen (bass/vokal), Helge Westerfjell (trommer/vokal), Tore Strømstad (saksofon), Bjørn Kvaran (saksofon), Erik Moa (trompet/vokal), Bjørn Gunnar Ericson (trombone/vokal) og Tor Krokstad (keyboards – ikke med i 1980). Bandet, som spiller funk og soul, gjerne i trøndersk innpakning, spiller på lokale scener på Innherred.
Phaedimus rafaelii

Utseende

En middelsstor (ca. 18-22 millimeter), litt avlang, langbeint, mørkt grønnlig metallisk farget gullbasse. Hode, forkropp og bein er skinnende grønne, dekkvingene mer gulaktige med en svart sidestripe. Hannene har hornlignende utvekster både på hodet og pronotum. Pronotum er svært blankt. Beina, særlig hannenes forbein, er temmelig lange og slanke.

Utbredelse

Artene lever på Filippinene (Panay).
Blind Faith (album)

Cover

Platen (og gruppen) fikk navnet etter det bildet som fotografen Bob Seidemann skapte til platens cover. Seideman var en av Claptons venner, kjent for fotografier av blant andre Janis Joplin og Grateful Dead.
Coveret viser en toppløs ung pike som holder et sølvfarget fly eller romskip - et tydelig fallossymbol. Ifølge Seideman symboliserer bildet menneskets kreativitet og uttrykker teknologi båret frem av uskylden. Bildet var imidlertid for sterk kost for det amerikanske plateselskapet, så i USA ble albumet utgitt med et alternativt cover med et bilde av gruppen.
Coveret er et tidlig (kanskje det første) eksempel på et cover uten tekst og uten gruppens navn. Dette var ifølge Seidemann Claptons ide. Gruppens navn var i stedet trykt på en plastfolie rundt coveret.
Ifølge Seidemann er piken på coveret 11 år gammel og er den yngre søstereren til en pike Seidemann opprinnelig hadde sett seg ut til coveret etter å ha sett henne i Londons undergrunnsbane.
St. Petersburgsdemningen

St. Petersburgsdemningen (offisielt russisk navn: Комплекс защитных сооружений Санкт-Петербурга от наводнений, «kompleks for å beskytte St. Petersburg mot oversvømmelse») er et 25 km langt demningskompleks for flomsikring av St. Petersburg. Demningen strekker seg fra Lomonosov nordover til Kotlin (og byen Kronsjtadt), og deretter nordøstover mot Kapp Lisij Nos nær Sestroretsk. Den skiller dermed Nevabukta fra resten av Finskebukta.
Historisk har oversvømmelser vært et stort problem for St. Petersburg, som er oppført rundt Nevas estuar. Noen oversvømmelser har vært forårsaket av økt vannføring fra Neva i forbindelse med snøsmelting, men de fleste har kommet fra stormfloer fra Nevabukta. En oversvømmelse er i St. Petersburg definert som en situasjon der vannet stiger 160 cm over en definert referansedatum for vannivået i Østersjøen som svarer omtrent til det gjennomsnittlige havnivået ved Kronsjtadt. 295 slike oversvømmelser har blitt registrert siden byen ble grunnlagt i 1703 og frem til 2002. De største var i 1824 (421 cm), 1924 (380 cm), 1777 (321 cm), 1955 (293 cm) og 1975 (281 cm). 
Allerede etter den katastrofale oversvømmelsen i 1824, foreslo ingeniør P. Bazin å bygge en steindemning over bukta, men det var først utover på 1900-tallet at oppføringen en slik demning ble teknisk gjennomførbart. Planleggingen startet på 1960-tallet, etter flommen i 1955, og konstruksjonen av demningen startet i 1979. I 1984 var den første etappen på nordsiden ferdig, men bekymringer for miljøkonsekvensene av prosjektet førte så til en stans i arbeidet. Tre kommisjoner satt til å utrede konsekvensene av prosjektet kom til ulike konklusjoner, og i 1990 ble det så opprettet en internasjonal, uavhengig kommisjon, som konkluderte med at demningens innvirkning på miljøtilstanden i Nevabukta i seg selv ville være minimal, og anbefalte at konstruksjonen skulle fortsette. Sovjetunionens fall førte imidlertid til en økonomisk situasjon som ikke skapte rom for stort mer enn vedlikeholdsarbeid frem til 2002.
Arbeidet ble gjenopptatt i 2003 og høsten 2011 var demningskomplekset endelig helt ferdigstilt. Det har mulighet til å beskytte byen mot opp til 5 meter høye bølger, og har to store åpninger for skip, som kan lukkes ved behov. Demningen fungerer også som bro, og knytter Kotlin til St. Petersburgs ringvei.
Space Marines

Space Marines er i Warhammer 40,000-universet genetisk modfiserte supermennesker, som fungerer som Imperium of Mans elitesoldater. De har fungert som starthærene i flere av Games Workshops brettspill, blant annet Warhammer 40,000, Space Hulk og Epic.
I spilluniverset er Space Marines krigermunker, som bruker hele livet sitt på krigføring. De kan leve i flere århundrer og slåss i Imperium of Mans navn. De bruker tung armering og imperiets beste våpen.
Senatorvalget i Connecticut 2010

Demokratenes primærvalg

Blumenthal var nærmest sikret nominasjonen, og hadde i mars 2010 en oppslutning på 81%. I mai avslørte The New York Times at Blumenthal under valgkamparrangement har sagt at han deltok i Vietnam-krigen, selv om han ikke gjorde det. Blumenthal fikk sterk støtte av den største militærveteranforeninga, Veterans of Foreign Wars, etter oppslaget, og vant nominasjonen fire dager etter at artikkelen sto på trykk. Det ble ikke avholdt noe primærvalg for Demokratene, fordi ingen av de andre kandidatene fikk over 15% av støtten til partiet da de holdt sin partikonvensjon 21. mai 2010.
Christian Nerger

Christian Nerger (død 1708) var en saksisk billedhugger, stukkatør og billedskjærer som innvandret til Danmark i 1671. På dette tidspunkt hadde det oppstått et stort behov for håndverkere og kunstnere under den nylig utnevnte generalbyggmesteren, Lambert van Haven.
Nerger utførte flere arbeider for Christian V.
Nergers hovedverk er det praktfulle treskjærerarbeidet på orgelfasaden i Vor Frelsers kirke på Christianshavn i København.
Han døde midt i desember 1708 og ble gravlagt i Sankt Petri kirke i København 20. desember.
Michalsen & Michalsen

Michalsen & Michalsen var et kompaniskap mellom de to arkitektene Carl Michalsen og Eystein Michalsen, som var far og sønn. Carl Michalsen samarbeidet en årrekke med Ove Ekman og Einar Smith under firmanavnet Ekman, Smith & Michalsen, og etter at Ove Ekman døde i 1921, ble Eystein Michalsen kompanjong i det som da gikk under navnet Michalsen, Smith, Michalsen. Dette samarbeidet varte bare noen få år før far og sønn Michalsen fortsatte som Michalsen & Michalsen fra rundt 1925 og til Carl Michalsen døde i 1940. Stilistisk fulgte de to med tidens utvikling fra nyklassisisme til funkis. To av byggene — Astoria hotell i Oslo og Studentersamfundet i Trondhjem — ble tildelt Houens fonds diplom.
Los Cerrillos (Canelones)

Historie

Byen ble grunnlagt i 3. august 1896 av Uruguays president Máximo Tajes.

Kommune

Byens ordfører (alcaldesa) er Rosa Imoda (2010-2015).
Gelada

Beskrivelse

Geladaer har lang og tett grålig pels (en adapsjon til de ekstreme forholdene disse dyra lever under) og en flatere snute enn tradisjonelle bavianer. De har et rødt område på brystet med bar læraktig hud. Arten viser tydelig kjønnsdimorfisme, i det hannene er betydelig større enn hunnene og lett gjenkjennelige på den karakteristiske manken og kappelignende pelsen de bærer på ryggen.
Geladaene er terrestriske og eter mest gress (Poaceae).
Geladaer holder sammen i grupper som består av en dominant hann og flere hunner. Men flere grupper kan også være sammen på et sted, slik at det kan være mange aper i en flokk. Antallet har kommet helt opp i over 600. De kommuniserer med hverandre ved hjelp av kroppsspråk som består av en rekke ansiktsuttrykk og kroppsstillinger.